V. Novotný, poslanec: (2006-10-17):
V prvej časti novely sa posúvajú lehoty na vykonanie ročného zúčtovania poistného za rok 2006, aby, ako sa píše v dôvodovej správe, sa vytvoril dostatočný časový priestor na prípravu novely, ktorá by zjednodušovala celý mechanizmus ročného zúčtovania poistného. V podstate nemám mať prečo výhrady voči týmto ustanoveniam novely. Hlasovali sme už o posunutí lehôt ročného zúčtovania poistného na rok 2005 aj na minulej schôdzi v rámci pozmeňujúceho návrhu, ktorý vzišiel z výboru pre zdravotníctvo a týkal sa jednej z dvoch poslaneckých noviel schválených na minulej schôdzi. Skutočne prax ukázala, že napriek obrovskej kritike je ročné zúčtovanie poistného dobrý inštitút na spravodlivý výpočet a odvedenie zdravotného poistenia pre právnické osoby aj pre fyzické osoby. Som teda rád, že vláda Slovenskej republiky chce tento dobrý mechanizmus zachovať a nechce ho rušiť, ale jedným dychom musím dodať, že v praxi sa naozaj ukázalo mnoho úskalí samotnej realizácie a odvádzania ročného zúčtovania poistného. Komplikovanosť samotného vypísania tlačív a výpočtu zo strany fyzických osôb a právnických osôb spôsobovala dotknutým značné ťažkosti. Prax ukázala, že ročné zúčtovanie poistného je dobrý a spravodlivý mechanizmus, ale treba jeho realizáciu zjednodušiť. V druhej časti novely sa vláda, odvolávajúc sa na programové vyhlásenie vlády, chystá splniť a zároveň aj nesplniť svoj sľub. V programovom vyhlásení vlády sa píše: „Vláda zabezpečí navýšenie finančných prostriedkov pre zdravotníctvo v roku 2007 cestou zvýšenia platieb za poistencov štátu zo 4 na 5 % priemernej mzdy.“ Toľko hovorí citát z programového vyhlásenia vlády. Problémom je, že vláda touto novelou síce chce platiť vyššie odvody za svojich poistencov, ale len od 1. januára do 30. apríla, teda len 4 mesiace. V dôvodovej správe sa píše, že navýšenie sa navrhne na obmedzený čas nevyhnutne potrebný na vykonanie racionalizačných opatrení v zdravotníctve. Po prvé. Odôvodnenie to môže byť akékoľvek, vláda neplní vlastné programové vyhlásenie, kde sa nič nehovorilo o podmienečnom zvyšovaní na 4 mesiace podmienené nejakou racionalizáciou a potom sa uvidí. Vláda v programovom vyhlásení jasne povedala, že zvýši o 1 % odvody štátu za svojich poistencov v roku 2007. Citoval som vám programové vyhlásenie vlády. Po druhé, trochu matematiky. Jedno percento zvýšenia odvodov znamená asi 6,5 mld. Sk. Zvýšenie na 4 mesiace, teda nie o 1 %, len o 0,33 % odvodov štátu, alebo, ináč, zvýšenie na jednu tretinu roka znamená asi 2,2 mld. Sk plus v budúcom roku pre zdravotníctvo. Zrušenie poplatkov za služby súvisiace s poskytovaním zdravotnej starostlivosti bude znamenať výpadok v budúcom roku asi 2 mld. až 2,5 mld. Sk ročne pre poskytovateľov zdravotnej starostlivosti. Takže bez toho, aby som bol veľkým expertom na financie, pokojne konštatujem, že navýšenie odvodov štátu pohltí výpadok vzniknutý odstránením platieb za služby súvisiace s poskytovaním zdravotnej starostlivosti. To už ani nehovorím, že dnes ani nedokážeme vyčísliť, koľko zhltne nadspotreba zdravotnej starostlivosti, ale keď poviem, že sú to 2 mld. – 3 mld. Sk, nebudem ďaleko od pravdy, lebo, ako som to už viackrát v tejto snemovni povedal, len pri liekoch sa podľa odborníkov očakáva nárast spotreby asi o 1 mld. Čiže druhý fakt je, že jednou rukou síce vláda pridáva do rezortu zhruba 2,2 mld. korún, ale druhou rukou tieto peniaze z rezortu v minulom roku už vzala. Skrátka, v roku 2007 vláda do rezortu nepridá finančné prostriedky, ani korunu, len kompenzuje to, čo rezortu vzala zrušením poplatkov. A to je zlá správa pre slovenské zdravotníctvo, by som parafrázoval svojho predrečníka. Musím sa ešte do tretice pozastaviť pri trochu slabom argumente na 4-mesačné navýšenie odvodov. Navýšenie sa navrhuje na obmedzený čas, nevyhnutne potrebný na vykonanie racionalizačných opatrení v zdravotníctve. To si naozaj niekto myslí, že proces racionalizácie, tak aby zdravotníctvo nepotrebovalo viac peňazí, sa dá urobiť za 6 mesiacov? Oddnes do konca apríla to je nejakých 6 mesiacov a pár dní. Predchádzajúca vláda na reforme a racionalizácii, zefektívňovaní pracovala 4 roky, a predsa sme tento proces nedokončili, ako sa k tomu veľmi zodpovedne priznávame, a predsa tento rezort stále produkuje dlhy a zadlžuje sa. Ale pokojne tvrdiť, že oddnes do 6 mesiacov to táto vláda dokáže, dámy a páni, hraničí s veľkým voluntarizmom a veľmi veľkou až prehnanou odvahou, by som povedal. Pravda je niekde inde. Pán minister financií proste tých 6,5 mld. Sk, ktoré ste sľúbili do zdravotníctva, nemá. To je pravda. Sľúbil ich, no nemá ich, takže vláda použila takú fintu, 1 %, lebo je to napísané v programovom vyhlásení vlády, ale len na 4 mesiace. A po štvrté. Ak už teda tých 6,5 mld. Sk pre rezort napriek sľubom, napriek programovému vyhláseniu vlády vláda nemá, ale sme im ochotní dať aspoň tých 2,2 mld. Sk, prečo to už robíme tak nešikovne? Ak by bolo napísané v zákone, že odvody štátu sa navýšia o 0,33 % v roku 2007, bolo by to určite čistejšie a pravdivejšie. Vo volebnom programe SDKÚ – DS sme takisto chceli každoročne navyšovať odvody štátu o 0,25 % tak, aby na konci funkčného obdobia boli na úrovni 5 %. Musím teda konštatovať, že Smer skôr plní náš ako svoj volebný program, s tým rozdielom, že SDKÚ – DS by poplatky za služby súvisiace s poskytovaním zdravotnej starostlivosti nikdy nezrušila. Takže my by sme zdravotníctvu skutočne pridali a nielen v ňom kompenzovali. Snažil som sa uviesť postoje nášho poslaneckého klubu k tejto novele, tak ako vyplynuli z rozpravy na klube. Vzhľadom na to, že aj SDKÚ – DS uvažovala v tomto funkčnom období s navyšovaním odvodov, a aj vzhľadom na to, že rezort po zrušení poplatkov súrne potrebuje kompenzáciu, náš poslanecký klub podporí túto novelu zákona o zdravotnom poistení. Ďakujem pekne.